Mikulec, Roman, poslanec NR SR (2023-11-28):
Ďakujem pekne za slovo. Vážený pán predsedajúci, vážení kolegovia, kolegyne, dovoľte, aby som sa vyjadril za klub SLOVENSKO k odvolávaniu ministra Šutaja Eštoka. V prvom rade mi dovoľte, aby som poďakoval všetkým čestným policajtom, prokurátorom, sudcom, vyšetrovateľom a vyjadril presvedčenie, že napriek tomu, že padajú tu rôzne dehonestujúce vyjadrenia a snaha o ich elimináciu, takže nevzdajú ten boj, ktorý vedú, a nie len pre pravdu, ale aj pre spravodlivé Slovensko. (Potlesk.) Nikto... (Doznievanie potlesku.) Nikto nespochybňuje právomoc ministra vnútra vymeniť ľudí. Ale zákonným a etickým spôsobom, nie takým spôsobom, ako to urobil pán Matúš Šutaj Eštok, ktorý nebol ani normálny, ani etický, a tak ako sme sa dozvedeli aj z rozhodnutí súdov, nebol ani zákonný. Vaša obhajoba a celá debata sa minulý týždeň, ale aj dnes úplne vzdialila v niektorých vyjadreniach, alebo teda výstupoch meritu veci, a teda v čom je nezákonnosť postupu ministra vnútra. Využili ste to viac na snahu obhájiť a ukázať, že čurillovci, obhájiť seba a ukázať, že čurillovci sú tí zlí a aký je pán Gašpar neviniatko. Ja si nemyslím, že toto je správne, a už hlavne kvôli tomu nie, pretože tí čurillovci, o ktorých tu toľko hovoríte, tu nemôžu byť a nemôžu povedať svoju pravdu, svoju verziu. A myslím si, že by bolo veľmi zaujímavé počuť ich dôkazy, keď vy tu hovoríte, že používate dôkazy, aj keď ja si nemyslím, že by tu mali padať dôkazy. Toto nie je totiž súd. Používali ste vo svojich vystúpeniach rôzne prepisy vytrhnuté z kontextu, ktovie či nie zmanipulované, rovnako ako používal Robert Fico tri roky na tlačovkách. Veď si niektoré z nich pripomeňme, dámy a páni. Tri roky hovoril Robert Fico o rôznych prepisoch a ja teraz spomeniem niektoré z nich. Podľa uznesenia Generálnej prokuratúry vyšetrovateľ Ďurka mal povedať, citujem: „Uznesenie o začatí... (nezrozumiteľné slová), tam píšeme, čo chceme.“ Ale realita? Vyšetrovateľ Ďurka povedal: „Uznesenie o začatí neni list Ježiškovi, že si tam píšeme, čo chceme.“ Vnímate ten rozdiel? To je úplne a diametrálne zmenený význam. Poďme ďalej. Budem citovať: „Nemôžem povedať, že som im dohodil Zemáka, aby vypovedal proti Makóovi.“ Ale inšpekcia vo svojich uzneseniach používala a používali to aj na tlačovkách: „Ja som im dohodil Zemáka, aby vypovedal proti Makóovi.“ Úplne naopak. Mohol by som takto hovoriť o mnohých manipulovaných citáciách z tých odposluchov, ktoré tu spomínate. Ale ten jeden, ktorý je ten najdôležitejší a najviac používaný aj Robertom Ficom, bolo to, že áno, cieľom je urobiť SMER zločineckú skupinu, zločineckú organizáciu. Ale realita bola taká, že príslušník Policajného zboru s menom Pali hovorí, citujem: „Presne, všetci. Ale vieš, mne sa páči ten Fico. Doteraz to boli všetko jeho nominanti, to bolo v pohode. A teraz už sú to vy...“ – nebudem hovoriť škaredé slovo – „špinaví kajúcnici.“ A ďalší hovorí: „No a čo, veď aj ten Pellegrini: „Úloha je spraviť SMER zločineckú skupinu, a tak úplne zničiť opozíciu.““ Dámy a páni, cítite ten rozdiel? To bola reakcia na Pellegriniho, ale, samozrejme, používali zmanipulované tak, aby to vyznelo, že niekto povedal, že cieľom je niečo iné. Čiže, pán Gašpar, prosím vás, nepoužívajte zmanipulované a vytrhnuté veci z kontextu, lebo to nie sú fakty. Alebo budeme hovoriť o tých prepisoch, ktoré teda vy používate, ako o tých, o ktorých sme sa dozvedeli aj z médií, že sú s najväčšou pravdepodobnosťou nezákonne získané a nikto nevie ani, kto ich urobil? Boli získané závažné skutočnosti, ja vám to pripomeniem, ktoré významným spôsobom spochybňujú zákonnosť, vierohodnosť tohto odpočúvania. Podľa § 114 ods. 4 Trestného poriadku musí odpočúvanie a prepisy realizovať príslušný útvar Policajného zboru, čo v tomto konkrétnom prípade znamená Úrad inšpekčnej služby prostredníctvom svojho špeciálneho odboru. Boli získané listinné a vecné dôkazy, ktoré hovoria o tom, že odpočúvanie priestorov NAKA v tomto prípade realizoval niekto iný než Úrad inšpekčnej služby. Ja sa pýtam kto. Odkiaľ máte tie odposluchy? Kto ich teda realizoval? Ja si myslím, že to nezaujíma len ľudí v tejto snemovni, poslancov, ale že to zaujíma aj občanov Slovenskej republiky, lebo dlhodobo tu manipulujete informáciami. Čo na to hovoríte? A že ste ich získaval odkiaľ? (Rečník sa obrátil k spravodajcovi. Reakcia spravodajcu. Reakcie z pléna.) Povedzte potom ľuďom odkiaľ ich máte, veď aj mňa to zaujíma, lebo tu sa hovorí, a toto hovoria štátne orgány, ktoré sú na to určené, že tie odposluchy s najväčšou mierou pravdepodobnosti sú nezákonné. Ale poďme teda si povedať, kde to všetko začalo, lebo vy ste povedal vo svojich vystúpeniach, že všetko so všetkým súvisí. Tak poďme si povedať, kde to začalo. Podľa obvineného a obžalovaného pána Gašpara, ako som povedal, je odvolávanie ministra Eštoka súvisiace so všetkým. Začalo to po voľbách 2020, po výmene vedenia Policajného zboru a po tom, ako vyšetrovatelia začali vyšetrovať korupciu a inú trestnú činnosť. A čuduj sa svete, výsledkom je dnes viac ako 40 ľudí právoplatne odsúdených za činnosť páchanú za vlád SMER-u a HLAS-u, ďalších 130 je vyšetrovaných alebo odsúdeným, alebo, pardon, súdených. Roky využívali systém „našich ľudí“, ktorý na Slovensku neformálne fungoval. Až keď ich obvinili a prípadne skončili vo väzbe, začali s políciou spolupracovať a pomohli tak odkrývať korupčnú chobotnicu. Vďaka nej bolo možné si počas druhej a tretej vlády SMER-u v rokoch 2012 – 2016 kúpiť si beztrestnosť či rozsudok na súdoch. Ja vám pripomeniem teraz niektoré tie kauzy, na ktoré sa tu zabúda. Kauza Očistec, obvinení: Tibor Gašpar, Norbert Bödör, Dušan Kováčik, Krajmer, Hraško. Ten Krajmer, ktorý bol na mieste činu po vražde Jána a Martiny, ktorý tam nemal čo robiť. Kauza Ezechiel, sedem, obvinený Tibor Gašpar. Kauza Dobytkár – Kožuch, Kvietik. Súmrak – obvinení: Fico, Kaliňák, áno, potom im bolo zrušené Generálnou prokuratúrou. Rezervy – obvinený Kičura. Mýtnik... a takto by som mohol pokračovať, kauza Búrka, Víchrica, Plevel, Syseľ, Vírus, Rozuzlenie a ďalšie kauzy. Toto prehliadate, dámy a páni? Alebo toto schvaľujete? Toto sú reálne kauzy, kde sú na základe dôkazov, priznaní, odsúdení alebo obvinení ľudia blízki SMER-u a HLAS-u. A áno, viaceré z týchto káuz, to je pravda, vyšetrovali práve vyšetrovatelia, ktorí sú tu už spomínaní častokrát, čurillovci. Ale nielen oni. A o to tu reálne ide, dámy a páni. O to ide aj v rozhodnutí ministra Šutaja Eštoka. A o to išlo celé tri roky manipulovaní Robertom Ficom, ktoré, samozrejme, prevzal samotný minister. Ide o to, aby čurillovci skončili a aby prestali vyšetrovať. A nielen čurillovci, ale aj, samozrejme, Úrad špeciálnej prokuratúry na čele s Danielom Lipšicom. Veď toho mal plné zuby aj samotný Kočner, pripomeňme si jeho komunikáciu z Threemy z roku 2018, kde, budem citovať teraz: „Ten Gambino“ (Lipšic) „si nedá pokoj. Vykrikuje, že verzii Kočner sa treba venovať rovnako zodpovedne ako Talianom. On je arcidiabol.“ Podobne sa vyjadroval aj Róbert Fico na chate v katastri obce Veľký Ďur v roku 2021. Opäť budem citovať, dámy a páni: „Lipšic je normálne smrteľný nepriateľ. On sa usiluje o našu slobodu a bezpečnosť. Ja budem do Lipšica tĺcť všade teda. To už sú také vyjadrenia na hrane, tak ale nič iné si nezaslúži. On má veľkú nevýhodu, že nemôže na to reagovať.“ Dámy a páni, počúvate to? To sú citácie Roberta Fica z chaty na... vo Veľkom Ďure v roku ’21. Čo Vám to pripomína? (Reakcia z pléna.) Že čurillovci sú tu tiež neprítomní, nemôžu tu byť a že sa nemôžu... že nemôžu reagovať? Budem pokračovať, Marek Para na chate v katastri obce Veľký Ďur: „Poviem jednu vec, keď padne Očistec, keď sa priznajú Hraško, Krajmer, tvoj otec“ (Gašpar), „Noro, keď títo štyria kapitulujú, on sa bojí o to, že odsúdia Kováčika a už každý stratí tú nádej, lebo on vedel, že Maroš Kočner je to, čo ľuďom zobralo nádej.“ Dámy a páni, ak vám nedochádzajú tie slová, ja vám ich zopakujem. Oni hovoria, že... a to hovorí dvorný obhajca, že ak sa priznajú, ak kapitulujú, kto bys... kto by sa bál toho, že niekto kapituluje, ak by nebol presvedčený o tom, že majú sa čoho báť. A oni veľmi dobre vedia, čoho sa mali báť, tak ja verím, že aj toto budete vnímať ako fakty. Teda skutočný dôvod bol a je, aby padol Očistec, aby padli vyšetrovatelia a prokurátor, najlepšie všetci z Úradu špeciálnej prokuratúry. O to tu ide, dámy a páni, a vy ste teraz toho súčasťou. Kto z vás, ktorí tu sedíte, reálne videl nejaký spis? Kto z vás reálne za... sa zapodieval aj mnohými zverejnenými skutočnosťami? Myslím si, že, česť výnimkám, mnohí nie, ale napriek tomu tu dokážeme počúvať rôzne obhajoby, presvedčené výrazy o tom, jak dôverujú, jak dôverujete týmto ľuďom, ktorí tu teraz kydajú na čurillovcov, lebo oni sú tí najhorší a oni za všetko môžu. A budem pokračovať, pretože o toto všetko išlo aj v tej slávnej správe Slovenskej informačnej služby z roku 2021, ktorá sa dostala do parlamentu. Správa, ktorá bola na začiatku údajne plná dôkazov o manipulovaní trestných konaní, z ktorých sa však dodnes, dámy a páni, ani jeden nepotvrdil. Skôr naopak. Poďme opäť k faktom. Akcia Rozuzlenie priniesla iné fakty ako slávna správa SIS. Boli obvinení, tak ako tu bolo aj spomenuté, bývalí riaditelia Slovenskej informačnej služby pán Pčolinský... a ďalej pán Košč, ďalej príslušník NAKA Kaľavský a exsiskár Ciriak zo založenia, zosnovania a podporovania zločineckej skupiny a zo zneužívania právomocí verejného činiteľa. A tie obvinenia sa týkajú zločineckej skupiny, ktorá mala sťažiť alebo mariť vyšetrovania korupčných a iných trestných činov, či navodzovať dojem o manipulácii výpovedí svedkov vyšetrovateľmi, ale aj diskreditovať orgány činné v trestnom konaní. O toto išlo, o toto išlo aj v tej slávnej správe Slovenskej informačnej služby, ktorú, o ktorej už dnes vieme, že bola samotná zmanipulovaná. Zločinecká... Ján... Pardon. Ján Čurilla a jeho kolegovia získali operatívne informácie o tom, že bola snaha vy... vyvolať zadanie nezákonného alebo zdanie nezákonného postupu v rámci Očistca. Na základe týchto informácií 16. júla 2021 začal vyšetrovateľ Národnej kriminálnej agentúry trestné stíhanie pre viacero skutkov vrátane korupcie, zneužitia právomocí či krivej výpovede. Vyšetrovateľ už vtedy vypočul sedem svedkov a zabezpečil viaceré dôkazy. Nikoho vtedy nezadržali a nikoho vtedy ani neobvinili. Napriek tomu prišlo záhadne z Generálnej prokuratúry – § 363. Bolo zrušené trestné stíhanie napriek tomu, že nikto nebol obvinený, a pritom už dnes vieme, a dokonca aj z výroku Ústavného súdu, že § 363 môže byť použitý len v prospech alebo neprospech obvineného, nemôže byť použitý na zrušenie samotného trestného stíhania, kde ešte nebol obvinený nikto, kde bolo začaté len vo veci, napriek tomu generálny prokurátor toto použil a vy veľmi dobre viete, že to nebolo v súlade so zákonom. (Reakcia z pléna.) Nebolo. „Argumentácia“ generálneho proku... „Generálnej prokuratúry v tomto prípade bola zásadne nesprávna,“ to citujem rozhodnutie Ústavného súdu. A vzápätí vyšetrovateľ Úradu inšpekčnej služby obvinil Jána Čurillu a jeho kolegov a skončili na niekoľko dní vo vyšetrovacej väzbe. O ich prepustení rozhodoval krajský súd a senát vtedy konštatoval, že nevidí dôvod ani na trestné stíhanie vyšetrovateľov, ani na to, že ich stíhanie je dôvodné. A ja teraz, dámy a páni, budem citovať z rozhodnutia krajského súdu zo dňa 1. 10. 2021: „Na podklade dôkazov získaných vo veci možno vylúčiť, že skutok účelovo vymysleli, vyfabulovali a predstierali. Sťažnostný súd z týchto dôkazov ani z prepisov odposluchov nezistil žiadne indície o protiprávnom konaní obvinených. Na podklade všetkých týchto skutočností sťažnostný súd dospel k záveru, že poznatky obvinených boli takého charakteru, že mohli mať dôvod pre podozrenie, že dochádza k trestnej činnosti príslušníkmi inšpekcie, a preto možno vylúčiť, že dôvody pre začatie trestného stíhania vyfabulovali.“ Toto je z rozhodnutia krajského súdu, toto nie sú nijaké odposluchy, ktoré sú nezákonným spôsobom získané. Toto je z rozhodnutia krajského súdu. Ďalej rozhodoval aj Špecializovaný trestný súd. A dovoľte, aby som tiež zacitoval: „Indície o údajnom ovplyvňovaní výpovedí niektorých osôb či o inom manipulovaní vyšetrovaní zatiaľ nedosiahli úroveň podozrenia, ktoré by snáď mohlo byť impulzom na prehodnotenie opakovaného vysloveného záveru o predbežnej dôvodnosti trestného stíhania týchto obvinených.“ Toto povedal Špecializovaný trestný súd. „Naopak, vyplýva, že tu mohla existovať snaha iných osôb účelovo vyvolať zdanie nezákonných postupov orgánov činných v trestnom konaní.“ Rovnako tak rozhodoval Najvyšší súd Slovenskej republiky 18. októbra 2021, kde sa hovorí, že sťažnostný súd sa stotožňuje s vyjadrením prvostupňového súdu, teda krajského, a že nevyplýva existencia reálneho podozrenia, že by došlo k nejakému manipulovaniu s výpoveďami osôb či inými dôkaznými prostriedkami. To je vo vzťahu k čurillovcom, k tým zlým čurillovcom, o ktorých vy tu hovoríte, ako všetko manipulovali, ale toto sú, dámy a páni, rozhodnutia súdov. To nie sú citácie z nezákonne získaných a zmanipulovaných odposluchov, a ja sa domnievam, že snáď každému normálne zmýšľajúcemu človeku z tých... z tohto vychádza, že sa nepotvrdili výmysly uvedené v zmanipulovanej a účelne vytvorenej správe Slovenskej informačnej služby, ale potvrdili sa podozrenia, ktoré mali policajti z NAKA. Uvedený prípad prevzala potom po zásahu Generálnej prokuratúry od čurillovcov iná skupina vyšetrovateľov na NAKA Stred. A čuduj sa svetu, títo dospeli k rovnakému záveru, že v tejto krajine sa kradlo, že v tejto krajine sa korumpovalo, že korupcia bola prítomná na najvyšších miestach. Dospeli k záveru, že polícia bola unesená, boli tu politické nominácie, Policajný zbor nebol riadený prezidentom, ale oligarchami. A nové trestné stíhanie sa začalo, dámy a páni, v apríli 2022 a výsledok sme sa dozvedeli v akcii Rozuzlenie. Vo veci svedčilo vyše 20 svedkov, dokonca jeden utajený svedok. Samotný vyšetrovací spis má päť zväzkov, 1 200 strán, sedem utajovaných a neutajovaných príloh. (Reakcia z pléna.) A ako som už uviedol, obvinenie sa týka zločineckej skupiny, ktorá mala sťažiť alebo mariť vyšetrovania korupčných a iných trestných činov či na... navodzovať dojem o manipulácii výpovedí svedkov vyšetrovateľmi. Aké ešte iné fakty je, je potrebné povedať? Alebo to nechceme vnímať, toto budeme prehliadať? Reálny dôvod, dôvod, prečo minister Eštok postavil vyšetrovateľov mimo služby, a to aj nezákonným spôsobom, je, aby ich zbavil... aby sa ich zbavil a naplnil tak pomstu Róberta Fica a pokúsil sa zastaviť prebiehajúce vyšetrovania. To je reálny dôvod celých personálnych opatrení. (Potlesk.) A nasvedčujú... (doznievanie potlesku), nasvedčujú tomu, bohužiaľ, aj kroky samotného ministra. Ešte pred voľbami hovoril pán Eštok o spolupracujúcich obvinených, ktorí svedčia o braní úplatkov za éry SMER-u a HLAS-u, to isté, čo predseda Robert Fico, označoval ich za kajúcnikov, čo iba klamú. A naozaj klamali? Tak ja sa potom pýtam, o čom sú... je tých 40 ľudí odsúdených, ktorí sa priznali k tej korupčnej činnosti? Alebo chceme, teraz budeme počúvať od ministra Eštoka, že bude sa vyhrážať aj týmto sudcom, lebo podľa neho určite rozhodli zle a nezákonne? Pán minister nazýval vyšetrovateľov, ktorí roky vyšetrovali najväčšie kauzy a zneškodnili mafiánske skupiny – v úvodzovkách, budem citovať – „kovbojmi, ktorí krivia spravodlivosť“ alebo „partičkou grázlov“. Odkazoval im, aby sa láskavo pobalili a spakovali si svoje veci a kadeľahšie zmizli zo Slovenska. Tak keď sme tu počúvali rôznu komunikáciu, a vy hovoríte, že tá komunikácia nepatrí do úst vyšetrovateľom, tak ja sa pýtam, hovoriť o niekom ako o partičke grázlov, pritom ich ani nepozná, pritom nevie vôbec a nemal šancu ešte vedieť, čo títo ľudia všetko urobili, toto patrí do úst ministra vnútra?! Domnievam sa, že nie. Takto sa vyjadruje človek, ktorý, sa aj ja domnievam osobne, pre Slovensko nikdy nič neurobil, nebol vo výkone, nebol ani nikde na žiadnej misii, nič nikdy neriadil, ale, samozrejme, dostal do rúk moc a pokyny, aby urobil špinavú prácu. Dva dni po nástupe do funkcie vyhodil prezidenta Policajného zboru ako špinavého psa a poslal ho do Popradu. Skutočne si naozaj myslíme všetci, že takto sa správa minister vnútra? Ja si nemyslím, že akokoľvek môžem mať rozdielny názor na výkon funkcie policajného prezidenta, že si to nezaslúži už len z dôvodu, že v tej polícii odrobil vyše 30 rokov. Následne deň po tom vydal organizačné opatrenie, ktorým zrušil pozície viceprezidentov pána Kišša a Imreho. Rozhodnutie súdu o vydaní predbežného opatrenia v prípade Kišša hovorí jednoznačne, že toto bolo v rozpore so zákonom. 27. 10. postavil obvinených policajtov NAKA, pána Čurillu a jeho kolegov, mimo službu. O tom sa tu, samozrejme, bavíme, či to bolo v súlade, alebo v rozpore so zákonom. Súd povedal, že to bolo v rozpore so zákonom. A len ako akt pomsty a revanšu. Ak hovoríme, ak hovoríte, pán minister, že obvinení policajti mali už dávno byť postavení mimo služby, prečo napríklad v minulosti pán Kaliňák, pani Saková nepostavili mimo služby policajtov v tom čase, keď boli ministrami? Následne vyhodil Petra Juhása z funkcie riaditeľa Úradu inšpekčnej služby, toho Juhása, ktorý vyšetroval vraždu Jána a Martiny, a inštaloval do funkcie riaditeľa Úradu inšpekčnej služby pána Zuriana a za šéfku odboru ochrany prevencie a boja proti korupcii Dianu Santusovú. Tú Santusovú, ktorá viedla tím Oblúk, dámy a páni, ten tím, o ktorom sa aj v tých rôznych súdnych rozhodnutiach hovorí, že bolo podozrenie, že sa snažil diskreditovať vyšetrovateľov. Tú Santusovú, ktorá viedla... alebo ktorá odmietla detektor, ísť na detektor, a vieme veľmi dobre z minulosti, že absolvovala ho na Národnom bezpečnostnom úrade, a aj výrok, alebo resp. záver z tohto bolo, že je potrebné pokračovať v tých vyšetreniach, pretože to nebolo uzavreté. A samotní členovia Kriminalisticko-expertízneho ústavu sa vyjadrili, že v prípade, ak by toto vyšetrenie robili oni, museli by dať podnet na odobratie bezpečnostnej previerky. Ale čo je veľmi zaujímavé, sú nasledovné, nasledovné výroky, resp. citácie, ak dovolíte, ja budem citovať: „Po domových prehliadkach Košča až do prvého oficiálneho výsluchu Jána Kaľavského osoby Košč, Zurian, Szabó, Zaplatílek, Santusová, Kaľavský vymysleli a vytvorili konanie, ktorým sa snažili zastaviť vyšetrovanie citlivých káuz.“ Toto nie je z odposluchov, toto nie je vymyslené, toto je citácia, dámy a páni. Ja budem pokračovať: „Z mne dostupných informácií bolo zrejmé, že prepisy daných ITP vyhotovovala pani Ž zo sekcie K na Slovenskej informačnej službe, že tak konala na pokyn Petra Košča. Tieto skutočnosti som uviedol vyšetrovateli... vyšetrovateľovi tímu Oblúk, takisto som tam uvádzal aj prepojenia osôb Kaľavský, Košč, Zurian, Santusová, Zaplatílek a iných osôb, ktoré sa podieľajú na intenzívnom ovplyvnení a zastavení konaní vedených na NAKA a ÚŠP.“ Ďalej budem pokračovať v citáciách: „Pri objasňovaní a preverovaní tejto veci sme ďalej získali poznatky, že cieľom podozrivých osôb v kauze Dobytkár je spochybniť členov pracovnej skupiny a zabezpečiť rozpad tejto pracovnej skupiny a dôveryhodnosť týchto policajtov.“ Ďalej tiež môžem citovať: „Príslušníci SIS vykonávajú svoju spravodajskú činnosť smerujúcu k diskreditácii výsluchov Makóa a Slobodníka a Petrova, a týmto chcú rozbiť pracovné skupiny na NAKA a tiež pracovnú skupinu na ÚIS. Po oznámení niektorých svedkov dal Pčolinský rozpracovať osobu Peter Petrov, pretože dostal oprávnený strach.“ Dámy a páni, tu je dôvod toho, čo sa dialo. Vy ste nám sa snažili v predchádzajúcich vystúpeniach povedať, akí tí čurillovci sú zlí a akí boli, ja neviem, ako sa vyjadrovali (reakcia z pléna), áno, je fakt, že čurillovci sú obvinení, ale povedzme si, z čoho a kto ich obvinil. Sú obvinení za to, že mali informácie o páchaní trestnej činnosti a začali vyšetrovať. Hovorili o tom, že dochádza k snahám zamedziť ich konaniu a vyšetrovaniu a že na tom participuje aj Slovenská informačná služba. To potvrdzujú mnohé rozhodnutia súdov, ako aj, ako som ich tu aj teda predstavil a povedal, a mnoho uznesení, ktoré už boli zverejnené. Teda ak by minister pán Eštok aspoň chcel byť objektívny, tak by sa najskôr zoznámil so všetkými detailmi a faktami a až potom rozhodol. Ale on potreboval dokonať akt, akt pomsty, tak ako to deklaroval už pred voľbami a tak ako to sľúbil asi pánovi Ficovi. Keby totiž narábal s faktami, tak by pri rozhodovaní o postavení vyšetrovateľov mimo služby bral do úvahy aj to, že podľa platného zákona musí zdôvodniť, v čom spočíva ohrozenie dôležitého záujmu štátnej služby, ak by vo výkone štátnej služby zostali. Áno, vyšetrovatelia sú obvinení, to je fakt, ale tak ako deklarovali viaceré súdy, nedôvodne, a teda nebol ani ne... a nie je ohrozený dôležitý záujem štátnej služby ich ponechaním vo výkone štátnej služby. Ohrozený je len záujem pána ministra a premiéra Fica. Vyšetrovatelia sú obvinení vyšetrovateľom Úradu inšpekčnej služby pánom Kulichom, ktorý dva roky viedol vyšetrovanie napriek zaujatosti. Rozhodnutie o zaujatosti je právoplatné, dámy a páni. Znamená to, že inšpekcia a krajská prokuratúra majú problém so zákonnosťou celého tohto trestného konania, o skôr podaných námietkach zaujatosti vyšetrovateľ účelovo nekonal a dozorujúci prokurátor ho kryl. A podľa § 32 ods. 5 Trestného poriadku žiadny úkon urobený osobou vylúčenou nemôže byť podkladom pre rozhodnutie v trestnom konaní. Pán Gašpar, je to tak? (Rečník sa obrátil k spravodajcovi. Reakcia spravodajcu.) Je to tak. To znamená, že všetky rozhodnutia vyšetro... vyšetrovateľa vykonané v doterajšom priebehu trestného konania vrátane uznesení o začatí trestného stíhania sú týmto nezákonné a musia byť v celom rozsahu zrušené. Dokonca generálny prokurátor to potvrdil a vyjadral... vyjadril sa aj v minulosti, že z ustálenej súdnej praxe, to citujem, dámy a páni, vyplýva, že ak bolo pripravené... prípravné konanie vykonané výlučným... vylúčeným orgánom, nie je možné prihliadať na žiaden úkon ani rozhodnutie v ňom vykonané. Generálny prokurátor, vieme už dnes z medializovaných informácií, že sa vyjadril, že bude disciplinárne konať proti prokurátorovi, v tomto konkrétnom prípade sa týkal prokurátora Chyla z krajskej prokuratúry. A čuduj sa svete, toho istého Chyla, ktorý sa skrýval v kríkoch v obci Jablonove, kde zabezpečil tú známu akciu voči vyšetrovateľovi Kotekovi, alebo policajtovi Kotekovi, o ktorom sme tu už hovorili. Ten istý prokurátor, ktorý dva roky nezákonne stíhal, resp. kryl to, že vyšetrovateľ, ktorý mal byť dávno vylúčený, viedol trestné konanie voči čurillovcom. Ešte to nie je niekomu jasné, dámy a páni, milí občania? Každému normálne zmýšľajúcemu človeku asi nič iné nevychádza z tohoto, čo som tu dnes povedal, pretože áno, je to iný pohľad na tie, na ten príbeh, ako sme ho tu počuli doteraz. Ale nič iné z toho nevychádza, iba to, že celé konanie ministra vnútra pána Eštoka je od začiatku účelové a je aktom pomsty, a preto nemá čo robiť na poste ministra vnútra. Ďakujem za pozornosť, dámy a páni. (Potlesk.)